Gerrie Nel pak struggle-veteraan se seunKallie Kriel, Monique van Oosterhout, Gerrie Nel en Monique Taute. Adv. Gerrie Nel en AfriForum het Dinsdag aangekondig dat hulle Alexis Bizos, seun van die wêreldberoemde menseregte-advokaat George Bizos, privaat gaan vervolg. Dit volg nadat Alexis Bizos sy vrou, Monique van Oosterhout, glo verskeie kere aangerand het en die Nasionale Vervolgingsgesag (NVG) besluit het om hom nie te vervolg nie. Nel, hoof van AfriForum se privaat vervolgingseenheid, tree namens Van Oosterhout op. Kallie Kriel, uitvoerende hoof van AfriForum, sê daar is ŉ vlaag van geweld teen vroue in Suid-Afrika. Bizos en Van Oosterhout is al 23 jaar getroud en sy is glo by verskeie geleenthede aangerand. Nel en AfirForum wil Bizos spesifiek vervolg in verband met ŉ beweerde voorval op 16 Maart 2015 waar Van Oosterhout glo so erg aangerand is dat sy ses ribbes gebreek het. Volgens Kriel is Bizos in hegtenis geneem ná die voorval, maar daar is besluit om hom nie te vervolg nie. Kriel het gesê AfriForum glo in gelykheid voor die reg en het daarom besluit om in te gryp in ’n saak waar ’n geweldenaar teenoor ’n vrou skynbaar nie vervolg word nie, bloot op grond van die feit dat sy pa ’n prominente figuur is. “’n Mens moet onthou: Om die owerhede te nader, is vir so ’n slagoffer traumaties; die bykomstige viktimisering wat deur slagoffers ervaar word, is telkemale ’n realiteit en hang grootliks af van wie aan diens is wanneer die saak aangemeld word. In die algemeen ervaar slagoffers van geweld ’n duidelike tekort aan empatie wanneer hulle op hul kwesbaarste is,” verduidelik Kriel. Benewens die bykomstige viktimisering wat daarmee gepaardgegaan het om die saak by die polisie aan te meld, kon Van Oosterhout ná verskeie interaksies met die NVG nie daarin slaag om die NVG sover te kry om Bizos te vervolg nie. ’n Nolle prosequi-sertifikaat is gevolglik op 11 September 2015 deur die NVG uitgereik. Volgens Nel het AfriForum opnuut aansoek gedoen vir ’n nolle prosequi-sertifikaat en sal Bizos privaat vervolg word vir aanranding met die opset om ernstig te beseer. “Wanneer ’n slagoffer se hulpkrete onbeantwoord deur haar onmiddellike familie en omgewing gelaat word en sy haar telkemale teen die spreekwoordelike muur vasloop, voel dit vir haar of sy alleen staan. Dit laat die slagoffer voel asof die einste wette wat daar is om haar te beskerm en ondersteun, haar in haar oomblik van nood in die steek gelaat het,” sê Nel. Van Oosterhout het versoek om nie die media te woord te staan nie. Volgens Nel is Van Oosterhout en Bizos steeds getroud, maar is ŉ egskeidingsproses reeds aan die gang.